GULF-GUNKUL-EA มาแรง! ชิงเค้กไฟทดแทน 5,000 MW “กกพ.” เคาะประมูลปลายปีนี้
GUNKUL-GULF-EA นำทีมชิงเค้กโรงไฟฟ้าพลังงานทดแทน 5,203 เมกะวัตต์ “กัลกุล” ส่งซิกร่วม “กัลฟ์” ชิงวินด์ฟาร์ม-โซลาร์ฟาร์ม 1,000 เมกะวัตต์ ส่วน EA ลุ้นโซลาร์ฟาร์มร่วมแบต 1,000 เมกะวัตต์ ผู้บริหารรับสนใจร่วมประมูลแน่ ฟาก SCN ตั้งเป้าคว้าโซลาร์ฟาร์ม 30-40 เมกะวัตต์ จับตากกพ.ประกาศเปิดรับซื้อโรงไฟฟ้าและประกาศเริ่มเคาะประมูลปลายปีนี้ หลังประกาศในราชกิจจานุเบกษาแล้ว
GUNKUL-GULF-EA นำทีมชิงเค้กโรงไฟฟ้าพลังงานทดแทน 5,203 เมกะวัตต์ “กัลกุล” ส่งซิกร่วม “กัลฟ์” ชิงวินด์ฟาร์ม-โซลาร์ฟาร์ม 1,000 เมกะวัตต์ ส่วน EA ลุ้นโซลาร์ฟาร์มร่วมแบต 1,000 เมกะวัตต์ ผู้บริหารรับสนใจร่วมประมูลแน่ ฟาก SCN ตั้งเป้าคว้าโซลาร์ฟาร์ม 30-40 เมกะวัตต์ จับตากกพ.ประกาศเปิดรับซื้อโรงไฟฟ้าและประกาศเริ่มเคาะประมูลปลายปีนี้ หลังประกาศในราชกิจจานุเบกษาแล้ว
29 ก.ย. 2565

ผู้สื่อข่าวรายงานว่าเมื่อวันที่ 27 กันยายนที่ผ่านมา ราชกิจจานุเบกษาประกาศระเบียบคณะกรรมการกำกับกิจการพลังงานว่าด้วยการจัดหาไฟฟ้าจากพลังงานหมุนเวียนในรูปแบบ Feed – in Tariff หรือ FiT ปี 2565-2573 สำหรับกลุ่มไม่มีต้นทุนเชื้อเพลิง พ.ศ.2565 กำลังการผลิตรวม 5,203 เมกะวัตต์ เพื่อสนับสนุนให้ประเทศไทยสามารถมุ่งสู่พลังงานสะอาด  และลดการปลดปล่อยก๊าซคาร์บอนไดออกไซด์สุทธิเป็นศูนย์ โดยเตรียมเปิดยื่นคำเสนอขายในเดือน พ.ย. 2565  ซึ่งจะพิจารณาจากเกณฑ์คุณสมบัติและความพร้อมทางด้านเทคนิคที่กำหนด
ได้แก่ 1) ก๊าซชีวภาพ รับซื้อทั้งหมด 335 เมกะวัตต์ 2) พลังงานลม 1,500 เมกะวัตต์ 3) พลังงานแสงอาทิตย์แบบติดตั้งบนพื้นดิน ร่วมกับระบบกักเก็บพลังงาน 1,000 เมกะวัตต์ และ 4) พลังงานแสงอาทิตย์แบบติดตั้งบนพื้นดิน 2,368 เมกะวัตต์  ด้านนางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL กล่าวว่า บริษัทมีความสนใจที่จะร่วมประมูลขายไฟโรงไฟฟ้าพลังงานหมุนเวียน ในนาม 2 บริษัท ทั้ง GUNKUL และ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF หลังลงนามสัญญาความร่วมมือในการลงทุนและพัฒนาโครงการพลังงานหมุนเวียนกัน โดยคาดหวังจะได้สัญญาซื้อขายไฟฟ้ารวม 1,000 เมกะวัตต์ภายใน 5 ปี แบ่งเป็น โซลาร์ฟาร์มรวม 500 เมกะวัตต์ และวินฟาร์ม รวม 500 เมกะวัตต์
ขณะที่นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA กล่าวว่า บริษัทมีความสนใจเข้าร่วมประมูลโครงการโซลาร์ฟาร์ม และวินด์ฟาร์ม ซึ่งในช่วงที่ผ่านมา ได้เตรียมความพร้อมในด้านพื้นที่ โดยร่วมมือกับพันธมิตรติดตั้งเสาวัดลมในพื้นที่ที่เตรียมไว้แล้ว
ด้านนายฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า บริษัทมีความพร้อมด้านพื้นที่ในการยื่นประมูลโครงการโซลาร์ฟาร์ม ปัจจุบันมีพื้นที่ ที่มีความพร้อมรองรับกำลังการผลิตรวม 30-40 เมกะวัตต์  ทั้งนี้ นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน ประเมินว่า กรณีดังกล่าวเป็นผลบวกต่อกลุ่มโรงไฟฟ้า โดยเฉพาะกลุ่มหลักที่คาดหวังปัจจัยบวกจากการเปิดประมูลรอบนี้ คือ GUNKUL แนะนำ “ซื้อเก็งกำไร” ราคาเป้าหมาย 5.80 บาท และ GULF คงน้ำหนักการลงทุน หรือ Neutral ราคาเป้าหมาย 55.50 บาท